google/wiki40b huggingface dataset:
Hans Schreuder

Tidlig liv

Hans Paludan Smith Schreuder ble født i Sogndal i 1817. Han hadde alltid vært interessert i og sett misjonærvirke som sitt livsmål, og studerte derfor teologi og fulgte forelesninger i medisin, som en forberedelse til sin misjonsgjerning. I 1842 ble Schreuder kjent i Norge da han gav ut publikasjonen Nogle ord til Norges Kirke om christelig Pligt med Hensyn til Omsorg for ikkechristne Medbrødres Salighed. I motsetning til andre misjonærer som gjerne beskriver sitt «misjonskall», anså Schreuder misjonegjerningen mer som en «plikt».

Misjonsgjerning i Afrika

I 1842 ble Det Norske Misjonsselskap opprettet, og Schreuder ble selskapets først misjonær. Han ankom Port Natal (idag Durban, Sør-Afrika) første nyttårsdag 1844. Fra Port Natal drog han nordover og krysset Tugelaelven, hvor han etter å ha møtt zuluenes konge Mpande, ble den første permanente misjonæren i Zululand, hvor han etterhvert opprettet hele tolv misjonsstasjoner. Den første dåpen og omvendelsen fant sted in 1858, hele 14 år etter at Schreuder var ankommet Zululand. Han hadde begrenset suksess som misjonær, med knappe 300 omvendelser. Riktignok huskes Schreuder fremdeles av zuluene, og mange av hans salmer på zuluspråket synges den dag idag. 
På grunn av hans begrensede suksess i Zululand, møtte Schreuder motstand hjemmefra: Folk forstod ikke hvordan han kunne bo så lenge og bruke misjonsselskapets penger og ha så små resultater å vise til. I 1866 besøkte Schreuder Norge, og ble tatt imot som en helt overalt hvor han drog. Han deltok på en gallamiddag hos statsministeren, og som attraksjon ved misjonsselskapets kretsstevne i Haugesund, forårsaket han en overbefolkning av byen: Så mange vil se pionérmisjonæren fra Zululand at innbyggertallet ble femdoblet. 
I løpet av norgesbesøket ble Schreuder innsatt som biskop, hvilket gjorde arbeidet hans mye lettere: inntil da hadde han vært den eneste av nordmennene i Zululand som var vigslet til prest, og derfor den eneste som kunne døpe omvendte zuluer. Nå, kunne Schreuder, som biskop, vigsle sine medarbeidere, og dermed sikre flere prester ved misjonsstasjonene i Zululand. For den teologiutdannede embetsmannssønnen Schreuder var det strukturelle oppsettet viktig at kun prester kunne døpe omvendte og at kun en biskop kunne ordinere nye prester. På denne måten gikk Schreuder imot NMS, som var en sterk lekmannsbevegelse.

Sondering i Kina

Schreuder var tidlig inne på å veksle misjonsfelt fra Afrika til Kina, men det skulle ikke bli noe av det – tydeligvis på grunn av hans utseende. 
En rekke protestantiske misjonsselskaper klarte å etablere seg i Kina rundt 1850, ofte etter mange års forberedelser. Det Norske Missionsselskab sendte Schreuder som sin representant til Hongkong i 1847, men bestemte seg for å konsentrere sin innsats om Afrika. Den tyske lutherske misjonæren Karl Gützlaff, som var i Hongkong, frarådet Schreuder å satse i Kina: Han ville ikke lykkes «på grunn av sitt ukinesiske utseende».
Etter dette skulle det gå over førti år før norsk misjon til slutt etablerte seg i Kina.
Zhongnanhai

Historie

Under Jin-dynastiet befant Taiye-sjøen seg på området, omtrent slik som de senere Bei- og Zhonghai. Ved dens bredd lå Daning Gong («Den store freds palass»). Under Yuan-dynastiet ble sjøen innlemmet i Keiserbyen, vesentlig utvidet og videre noe utbygd med palassbygninger.
Etter at hovedstaden ble flyttet fra Nanjing til Beijing under Ming-dynastiet reiste man det nye keiserpalasset noe lenger sør for der det hadde stått i Yuan-årene. Da ble også Taiye-området utvidet mot sør om den nåværende Nanhai-sjøen anlagt. De jordmasser som ble fjernet for å få til dette, ble benyttet til å bygge opp en høyde, Jingshan, nord for keiserpalasset. De nå tre sjøene ble knyttet sammen med kanaler og dannet den keiserlige park. 
Under Qing-dynastiet ble parken noe forminsket. Flere keisere bygde bygninger og paviljonger ved breddene av sjøene, og benyttet området som sommerbosted. Enkekeiserinnen Cixi innrettet seg der permanent, og benyttet det egentlige keiserpalass kun ved seremonielle anledninger.
I forbindelse med bokseropprøret i 1900 besatte de russiske styrker Zhongnanhai og plyndret bygningene der. Senere tjente parken som hovedkvarter for åttenasjonsalliansens ledelse. Etter at Puyi ble keiserkronet bodde her hans far som regent i en kortere tid.
Etter at Qing-dynastiet ble styrtet i 1911 gjorde Beiyang-regjeringens president Yuan Shikai Zhongnanhai til sitt hovedkvarter. Aller helst hadde han bodd i keiserpalasset, men der var Puyi. Den nåværende hovedporten, Xinhua-porten eller «Det nye Kinas port», ble skapt av Yuan Shikai.
Under Nanjingregimet 1928-1945 stod Zhongnanhai til allmenn disposisjon som park. Men da Folkerepublikken Kina ble etablert få år etter, ble anlegget igjen tatt i bruk i politisk øyemed. Ledere som Mao Zedong, Zhou Enlai og Deng Xiaoping bodde på området.

Politisk betydning

Det er i Zhongnanhai at Folkerepublikken Kinas politiske maktsentrum ligger, og dermed er det ikke for meget sagt å betegne dette bygning- og parkkomplekset som et av verdens viktigste politiske sentra. Ordet Zhongnanhai benyttes da ofte på tilsvarende måte som Kreml og Det hvite hus. 
I den grad det er gjennomførbart, har også området opp imot Zhongnanhai vært brukt som sted for politiske markeringer overfor makthaverne. Den 18. april 1989 gjennomførte demokratisk innstilte studenter en sit-in foran Zhongnanhai og hengte opp oppslag med paroler som «Ned med diktaturet» og «Lenge leve demokratiet», det var en forløper til protestene som kulminerte med massakren på Den himmelske freds plass. Demonstrantene ble jaget bort to dager etter. 
Den 19. april 1999 demonstrerte om lag 10 000 tilhengere av Falun Gong-bevegelsen foran og rundt området. Denne massive demonstrasjonen med sine uventet mange fremmøtte tok både regjeringsfolk og kinakjennere på sengen, og det sjokket som myndighetene fikk av at en så stor organisert demonstrasjon var mulig, var med på å utløse makttiltakene mot Falun Gong snart etter samme år.
Sikulisk

Sikulisk (gresk Sikeloi, latin Siculi) er et utdødd språk som muligens er av vestitalisk opprinnelse. Språket ble talt av sikulene (navnet på folkegruppene som bodde på Sicilia) i de østre og indre delene av Sicilia før gresk og latin tok over. Også i Mellom-Italia fantes språket.
Sikulisk er i dag relativt ukjent. Dette er fordi de eneste sporene man har av det, er noen enkeltstående glosser og fire innskrifter fra 400-tallet f.Kr, samt mynter datert til 700- og 600-tallet f.Kr

Slektskap med indoeuropeisk

Språket er ganske sannsynlig å være av indoeuropeisk. Ifølge noen forfattere (Varro, Diodorus Siculus), kom de sikulisktalende til Sicilia fra fastlandet på Italia (hvor det antakelig for det meste var indoeuropeiske språk).
Verbformen pibe «drikke», en andreperson-entall-presens-imperativ-aktiv, har samme betydning i latin bibe og sanskrit piba. Dette er et godt argument for at språket er indoeuropeisk.
Stora Herrestad

Stora Herrestad er et tettsted i Ystad kommune i Skåne län i Sverige. I 2010 hadde tettstedet 293 innbyggere. Stora Herrestad ligger mellom Ystad og Tomelilla.
Air Rarotonga

Air Rarotonga er flyselskapet på Cookøyene. Det flyr mellom hovedøya Rarotonga og åtte av de andre øyene. Selskapet er privateid og ble etablert i 1978. Årlig trafikk er over 70 000 passasjerer.
Sasmuan

Sasmuan (tagalog: Bayan ng Sasmuan; før 1991 skrevet Sexmoan) er en kommune i provinsen Pampanga i Central Luzon på Filippinene. I 2015 hadde byen 28 004 innbyggere.
Sasmuans nabokommuner er Guagua i nord, Minalin i nordøst, Macabebe i øst, Lubao i vest. Topografien er flatt land, og i sør er store mangroveskoger ved Manilabukten.
Pontus Wernbloom

Klubbkarriere

Wernbloom begynte sin spillerkarriere med ungdomsfotball hos Herrljunga SK i 1998, før han deretter meldte overgang til IK Kongahälla i 2001.

IFK Göteborg

I 2004 dro han til den svenske storklubben IFK Göteborg, hvor han i det første året spilte på klubbens juniorlag før han i 2005 ble sendt opp på klubbens a-lag, som da var ledet av Arne Erlandsen. Der markerte han seg som en spiller med harde taklinger og fryktløs spillestil. Da Håkan Mild la opp som spiller etter 2005-sesongen fikk Wernbloom etablert seg på førstelaget, men i den påfølgende 2006-sesongen mistet han førstelagsplassen da Kjell Pettersson tok over som ny trener.
Sommeren 2007 solgte klubben Marcus Berg til , og som dermed gjorde at Wernbloom fikk prøve seg i rollen som angriper og offensiv midtbane, noe som resulterte i at klubben vant Allsvenskan. Den påfølgende sesongen ble til slutt kronet med finaleseier både i Svenska Cupen og Svenska Supercupen. I hans opphold i klubben spilt han 94 seriekamper og scoret 26 seriemål.

AZ Alkmaar

I april 2009 ble det klart at Wernbloom skulle spille for den nederlandske klubben AZ Alkmaar fra juni samme år. Han var med på å vinne den nederlandske supercupen Johan Cruijff Schaal i sin første sesong, og fikk sin debut i Europaligaen i 2010/2011-sesongen, hvor AZ tok imot hans gamle klubb IFK Göteborg i tredje kvalifiseringsrunde. Frem til januar 2012 fikk han 67 seriekamper og syv mål for klubben.

CSKA Moskva

I midten av januar 2012 ble Wernbloom klar for den russiske hovedstadsklubben CSKA Moskva, hvor han skrev under på en kontrakt med varighet på fire og et halvt år. Hans første kamp for CSKA Moskva var mot den spanske storklubben Real Madrid CF under åttendedelsfinalen i Mesterligaen 2011/2012, hvor Wernbloom utlignet til 1–1, som også ble kampens sluttresultat.

Internasjonal karriere

Wernbloom fikk sin landslagsdebut for det svenske herrelandslaget i en vennskapskamp mot Ecuador den 18. januar 2007 (1–2). Han deltok i Europamesterskapet for U-21 i 2009, Sveriges endte på en tredjeplass. Wernbloom ble tatt ut i den svenske troppen til EM i fotball 2012 i Polen og Ukraina av landslagstrener Erik Hamrén.
Han ble tatt ut i Sveriges EM-tropp til EM i Frankrike 2016.
Karl Ernst

Liv og virke

Han ble født i Wilmersdorf i Berlin, og arbeidet som ung mann som pikkolo på et hotell der, og som utkaster på en kafé med et intellektuelt klientell. I 1923 gikk han inn i NSDAP. Han tiltrakk seg raskt lederen Ernst Röhms oppmerksomhet, angivelig ikke minst fordi han hadde utseendet med seg, og kom inn i Röhms indre krets. 
4. april 1931 ble Ernst forfremmet til SAs leder for Berlin og Brandenburg. Gjennom Röhms innflytelse ble han valgt inn i Riksdagen i 1932. Tidlig i 1934 ble han forfremmet til SS-Gruppenführer, og han ble samtidig innlemmet i den nasjonale ledelsen for SA. 
30. juni 1934 giftet han seg, og brudeparet kjørte til Bremen for å dra videre på bryllupsreise til Madeira. Utenfor Bremen ble han forbikjørt av SS-medlemmer som åpnet ild mot bilen. Han kone og sjåfør ble såret. Han ble tatt av SS-mennene og sendt til Berlin hvor han ble henrettet som en del av utrensningen under De lange knivers natt.
Arbeidsgiver- og arbeidstakerregisteret

Arbeidsgiver- og arbeidstakerregisteret, vanligvis omtalt som Aa-registeret er det sentrale grunndataregisteret som viser knytningen mellom arbeidstakere og arbeidsgivere i Norge. Registeret inneholder en kobling mellom arbeidsgiverens bedriftsnummer og arbeidstakerens personnummer. Aa-registeret forvaltes av NAV som selv bruker registeret i behandlingen av søknader om ytelser, arbeidet med å redusere sykefraværet, utarbeidelser av statistikk, utbetalinger og refusjoner av sykepenger og avdekking av trygdemisbruk. Registeret brukes også blant annet av skattemyndighetene, Statistisk sentralbyrå, kemneren, politiet, og Arbeidstilsynet. Registeret er grunnlaget for den offisielle sysselsettings- og sykefraværsstatistikken som publiseres av Statistisk sentralbyrå. Alle fast ansatte i Norge og norske og utenlandske personer som arbeider på norske og NIS-registrerte skip skal være oppført i registeret. Alle arbeidsgivere plikter å registrere sine ansatte i Aa-registeret når arbeidstakeren gjennomsnittlig arbeider mer enn fire timer i uken og når arbeidsforholdet har en varighet på mere enn sju dager.
Den enkelte arbeidsgiver har rett til å se opplysningene som er registrert på bedriften. Dette gjelder både opplysninger om enheten og om hvem som er og har vært ansatt. Arbeidsgiveren har ikke tilgang til opplysninger om de ansattes tidligere arbeidsforhold eller om arbeidstakeren har flere arbeidsforhold. Andre offentlige etater kan få innsyn i registeret, for eksempel Utlendingsdirektoratet. Anonymiserte opplysninger kan utleveres til forskere.
Solapur (distrikt)

Demografi

Ved folketellingen i 2011 var det 4 315 527 innbyggere i distriktet, mot 3 849 543 i 2001. Den urbane befolkningen utgjør 32,40 % av befolkningen.
Barn i alderen 0 til 6 år utgjorde 12,04 % i 2011 mot 14,80 % i 2001. Antallet jenter i den alderen per tusen gutter er 872 i 2011 mot 895 i 2001.
MaiJazz

MaiJazz er en internasjonal jazzfestival som arrangeres årlig i Stavanger i begynnelsen av mai. Festivalen ble arrangert første gang i 1989 og hadde da fire konserter og ca. 400 besøkende. Siden den gang har festivalen vokst, og ved 25-årsjubileet i 2013 hadde festivalen over 50 konserter og 14 000 besøkende. MaiJazz er en ideell organisasjon tilknyttet Stavanger Jazzforum.
Siden 2013 har tildeling av Mølsterprisen hvert del av festivalprogrammet.
Holli Mølle

Holli Mølle er en gårdsmølle som maler mel av økologisk korn. Mølla maler både korn fra egen produksjon og fra andre bønder på Østlandet som driver økologisk landbruk. Mølla ble startet i 2007 og ligger på gården Holli i Spydeberg i Østfold.
Gården produserer blant annet sammalt og siktet mel av spelt, hvete, emmer, enkorn, havre, bygg og rug, samt polerte speltkjerner som tilberedes som ris.
Prasyptera

Utseende

Middelsstore (gjerne 6 - 7 millimeter), avlange, halvmattem mørke bladbiller, forkroppen og beina kan være rødlige. Antennene er tynne og omtrent så lange som kroppen. Hodet er forholdsvis stort med kraftige mandibler. Pronotum er rundet, en del smalere enn dekkvingene, som er omtrent javnbrede. Beina er forholdsvis lange og tynne.

Levevis

Både larvene og de voksne (imago) er planteetere, ofte på busker og trær. Noen av artene kan opptre i store mengder og snauspise vertsplantene i enkelte år. De voksne billene flyr godt og kan forflytte seg over betydelige avstander.

Utbredelse

Slekten forekommer i Australia (én art) og Asia.
Ordenskanselli

Ordenskanselli er betegnelsen på det sekretariat som forestår den daglige drift av en orden. Ofte ledes et ordenskanselli av en ordenskansler, som ordenens øverste embetsmann, i noen tilfeller finnes det også en visekansler, samt et antall kansellister eller andre tjenestemenn, som eksempelvis ordensbiskop og ordenshistoriograf.
I Norge er ordenskanselliet ved St. Olavs Orden sekretariat for denne ordenen og forbereder saker som har med tildeling av ordener- og medaljer å gjøre. Ordenskanselliet ledes av en kansellisjef, som er underlagt hoffsjefen ved Det kongelige hoff, og består derutover også av en kansellist og en ordenssekretær. Ordenskanselliet for Den Kongelige Norske Fortjenstorden er plassert i Utenriksdepartementet og består av kansellisjefen og en ordenssekretær.
Otay Mesa gasskraftverk

Otay Mesa gasskraftverk er et gasskraftverk i San Diego i det sørlige California i USA. Det har en installert produksjonskapasitet på 595 MW, fordelt på 2+1 turbiner. Dette er et av delstatens mellomstore fossile kraftverk målt etter installert produksjonseffekt. Anlegget ble påbegynt omkring 2001 og stod ferdig i 2009. Brenselkilden er  naturgass. Operatør er energiselskapet Calpine Corp.
Stord Handball

Stord Handball Elite (Stord HK) er et norsk håndballag fra Stord som spiller i 1. divisjon håndball for herrer. Laget har hvite trøyer og svarte shortser. Etter tolv strake sesonger i eliteserien rykket Stord ned etter sesongen 2010/2011. Etter to sesonger i 1. divisjon rykket klubben opp i eliteserien igjen i 2013. Klubben rykket ned i 2016.
Stords trenerteam består av Vidar Gjesdal og Sigurd Sævareid. Vidar Gjesdal er inne i sin andre sesong som Stord HKs hovedtrener.
Klubbens håndballag for kvinner spiller i 2. divisjon sesongen 2013/14.
Ulfeldt

Ulfeldt (også Ulfeld) er en utdød dansk uradelsslekt, kjent siden år 1186. I 1635 og 1641 ble noen medlemmer utnevnt til riksgrever.
Slekten førte som våpen i sølv en rød valravn (halvt ulv, halvt ørn) og på hjelmen en oppvoksende rød ulv. Skjoldmerket kjennes fra et segl benyttet av Peder Strangesen (død 1241) i 1230. Slekten tok navnet Ulfeldt (dvs. «ulvefelt») på 1500-tallet etter slektsvåpenet. En rekke slektsmedlemmer var medlemmer av det danske riksrådet fra 1400-tallet til 1600-tallet og på 15- og 1600-tallet var slekten blant de mest innflytelsesrike danske adelsslektene. Til slekten hører bl.a. rikskansler Jacob Ulfeldt og sønnen rikshovmester Corfitz Ulfeldt, som var gift med kong Christian IVs datter Leonora Christina Ulfeldt. Lensherre Ebbe Ulfeldt var gift med Christian IVs datter Hedevig Ulfeldt.
Slektens siste mann i Danmark var schoutbynacht Laurids Christoffer Ulfeldt (1678–1762). Rikshovmesteren Corfitz Ulfeldt hadde i ekteskapet med Leonora Christina ti barn, hvorav keiserlig general, kammerherre og riksgreve Leo Ulfeldt (1651–1716) var far til ungarsk hoff- og statskansler, riksgreve Anton Corfitz Ulfeldt (1699–1769) til Goltzsch og Jendkau m.m. Med ham døde slekten ut i mannslinjen i 1769.
Slektsmedlemmer har eid en rekke gods og slott i Danmark, bl.a. Egeskov slott.
Mahākāśyapa

Mahākāśyapa (sanskrit, pāli): Mahākassapa , singalesisk: මහා කාශ්‍යප මහ රහතන් වහන්සේ, kinesisk: 摩訶迦葉 móhējiāyè, japansk: 摩訶迦葉 Maha Kasho eller Makakasho), også kalt Kāśyapa, var en av de 10 grunnleggende disipler til Gautama Buddha og den som ledet det første buddhistiske konsil. Han kom fra kongedømmet Magadha.
Han regnes som den første patriark i Zen-buddhismen.
Kīlauea

Kīlauea (1 247 moh.) er en av fem skjoldvulkaner som danner øya Hawai'i, den største av Hawaiiøyene i Stillehavet. Øya er kjent som Big Island blant lokalbefolkningen. De andre vulkanene på øya er Mauna Loa (4 169 moh.), Mauna Kea (4 205 moh.), Hualālai (2 521 moh.) og Kohala (1 670 moh). Kīlauea er den mest aktive av alle vulkanene i arkipelet.
Kīlauea betyr «å spy» eller «mye spredning» på hawaiisk og refererer seg til den hyppige utgytelsen av lava. Puʻu ʻŌʻō-kjeglen har kontinuerlig hatt utbrudd på den østlige riftsonen siden 1983 og er dermed det lengste riftsoneutbruddet de siste 200 årene. Siden 1952 er det registrert 35 utbrudd, ikke inkludert det nåværende. Lava som er mindre enn 1 000 år gammel dekker 90 % av Kīlauea.
Neocolobura

Utseende

En middelsstor, avlang, brungrå trebukk, dekkvingene ved sidekanten litt bak midten med en svart og hvit flekk. Antennene er litt lengre enn kroppen, pronotum litt tønneformet uten tenner på sidene, dekkvingene jevnbrede med en kort lengdekjøl ved roten.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Arten lever i Chile og det vestlige Argentina.
Aserbajdsjans riksvåpen

Aserbajdsjans riksvåpen ble antatt i sin nåværende form 1992. Den demokratiske republikken Aserbaijdsjan hadde et liknende riksvåpen fra 1918 til oppløsningen i 1920. Våpenet er sirkulært og har en rød flamme som sentralmotiv over et stort sølv oktagram Rub el Hizb (۞) med gull ramme. Mellom hver av spissene i den store stjernen er det mindre gull oktagrammer.
Flammesymbolet spiller på betydningen av landets navn: "Den evige ilds land". Bakgrunnsfargene er de samme som i nasjonalflagget. Under våpenet ligger en eikegren og et hveteaks.

Sovjetrepublikkens våpen

Aserbajdsjanske SSRs våpen ble vedtatt 1937, og er utformet etter mønster av Sovjetunionens riksvåpen. Det viser en oljeboringsrigg, en soloppgang, hammer og sigd og en rød stjerne. Våpenet er omkranset av hveteaks og bomullsplanter og har øverst et bånd med teksten «Proletarer i alle land, foren dere!» i russisk og aserbajdsjansk: Бүтүн өлкəлəрин пролетарлары, бирлəшин! og Bütün ölkələrin proletarları, birləşin!.
Lenger ned har båndet teksten Den sosialistiske sovjetrepublikken Aserbajdsjan på russisk og azeri.
Hakkels

Hakkels (også hakk eller stråfôr) er en betegnelse på fôr laget av halm. Halmen kuttes i småbiter og blandes med vann. For å øke næringsverdien kan mel også blandes inn. Hakkels ble tidligere særlig benyttet til hestefôr. Hakkels er svært mettende og oppmuntrer hesten til å tygge, samt å ete langsommere i stedet for å kaste seg over maten.
Cosmiomorpha schneideri

Utseende

En middelsstor (16-18 millimeter), brunsvart gullbasse uten metallisk glans. Dekkvingene er brunrøde. Hannene mangler horn men har forlengede bein, særlig forbeina er påfallende lange. Dekkvingene  har to svake, opphøyde lengderibber.

Utbredelse

Arten er beskrevet fra Kina (Sichuan og Tibet).
Michael Clarke (cricketspiller)

Karriere

Clarke ble valgt ut som landslagspiller for første gang i Oktober 2004. Han gjorde det meget bra allerede i sin første kamp, der han laget 151 runs. Clarke avsluttet sin cricket karriere i 2015. Clarke spiller for tiden kun i klubblagene Hampshire, New South Wales og Pune Warriors.
NM i hopp uten tilløp 1934

NM i hopp uten tilløp 1934 var en del av NM i friidrett 1934.
Mesterskapet ble arrangert i Oslo 10. mars. Arrangør var Oslo Turnforening.
Thomas Carlyle

Liv og virke

Carlyle studerte ved Universitetet i Edinburgh og forsørget seg siden som folkeskolelærer og senere som informator. Han skolerte seg til en omfattende kunnskap om tysk skjønnlitteratur og filosofi, og ble med tiden en av Englands aller fremste kjennere av tysk romantikk. Blant annet skrev han en omfattende biografi om Schiller og oversatte Goethes Wilhelm Meisters Lehrjahre.
I 1821 gikk han igjennom en åndelig krise som ga ham søvnløse netter, men som på sikt styrket ham og fikk ham til å tro på en guddommelig verdensordning.
I 1826 giftet han seg med Jane Baillie Welsh (1801–1866) og bosatte seg på hennes gård i Craigenputtock i den øde delen av den skotske landsbygda. Der skrev han den delvis selvbiografiske og i England meget høyt skattede Sartor resartus (1836) hvor han beskriver sin religiøse tvil. Han fikk seg et navn med verket om franske revolusjonen (1837).
Årene 1837–1840 ga han en rekke forelesninger, blant annet Om helter og heltedyrkelse. Han skrev også flere pamfletter, som Brev og taler av Cromwell (1845) hvor han angrep liberalismen.
1858–1865 skrev han sin omfattende verk om Fredrik den store, History of Frederick the Great.
Hans historiske verk kjennestegnes av sterk innlevelse angående miljø så vel som personer, men var også stundom sarkastisk i stilen.
I 1865 ble han rektor for Universitet i Edinburgh som var den fremste heder man kunne få i Skottland på denne tiden. Hans innsetningstale fikk stor gjennomslagskraft og førte til at hans bøker fikk stor betydning og ble sterkt etterspurt.
Hans innflytelse på engelsk kulturliv var meget stor og forfattere som Robert Browning, Charles Dickens, og John Ruskin ble sterkt påvirket av ham.
Etter hans hustrus bortgang i 1866 leste han hennes dagbøker og forsto da til sin store sorg at han ved å ha vært en arbeidsnarkoman hadde gjort hennes liv fattig på gleder og at hun i hele deres ekteskap hadde følt seg mislykket og forstummet.
Han sammenfattet sitt liv i boken Reminiscences, som ble utgitt etter hans død, hvor han beskrev seg selv fra ufordelaktig synsvinkel og ikke kunne tilgi seg selv for å ha neglisert sin hustru og hennes ønsker.
Hans hus i London på Cheyvne Row i Chelsea hvor han bodde har siden 1886 vært et museum.
Norsk Astronomisk Selskap

Norsk Astronomisk Selskap (NAS) er en ideell organisasjon som har til formål å fremme interesse for og å spre kjennskap til astronomi. Foreningens formål er også å støtte amatørvirksomhet med råd og anvisninger. Hovedkontoret til selskapet ligger i Oslo. Det finnes en rekke lokale astronomiforeninger i landet. Disse har ikke organisatorisk tilknytning til NAS.
Foreningen ble stiftet 25. februar 1938 etter initiativ fra Svein Rosseland, professoren som også grunnla Institutt for Teoretisk Astrofysikk (ITA) ved Universitetet i Oslo. Foreningen hadde 2580 medlemmer ved utgangen av 2011. Medlemsbladet siden 1990 har vært Astronomi, som erstattet bladet Amatør Astronomen. Astronomi kommer ut seks ganger hvert år.